題稙庵
作者：陳掞
朝代：宋

paragraphs: 季鷹雅志本江湖，胡爲入洛誠計疏。
一盃蓴羹入歸夢，歲晚僅飽松江鱸。
何如王郎十畝宅，一生江頭枕江碧。
西風落日弄煙波，卻笑陶朱計然策。
我來訪君春已深，江花江柳翻綠陰。
相攜三徑拾瑤草，爲問客來何苦心。
固知此事君計得，我被微官苦相逼。
勸君謹勿語彈冠，便恐紛紛北山檄。